Vladimirka (trutca ke Levitan)

Vladimirka ~ Владимирка (RU)

Vladimirka ( rossiavon Владимирка ) tir trutca lumkirafa gu 79 × 123 cm-, i puntalingeks keve stama skuyun gan Isaak Levitan rossiaf lingesik bak 1892. Koe Tretyakov tcila koe Moskva ( Rossia ) re tigir ( 2018 ).

Bata trutca tir patectoy, ke tele gelukafe detce ke Levitan ( loa 200 grupena trutca icde bata watsa ).

 Pimtara 
Vladimirka tiyir darsaf yolt ke Vladimir vawa tisa tawakelda male Moskva ron Vladimir widava, i va vawa gabenton kotgrupafa kir remi jontika sanda moolaniyina gan gaderopaf divstaksenik lanis kal xalta ko Sibera. Tici XIX-eafa decemda viele Levitan va trutca lingeyer, stolenik banliz ixam kan kelot zo rembureyed.

Trutca va teniskafa azeka is koeon lana vawa kaatoer. Mila vawa male taneafa azenta malatcer aze ko belafa bra ke zida vulkuwer. Binkama voke vawa va abrotce drigdad. Ara binka va idja ke trutca ronutalton remenir. Inafa wirafa keska tir tuviara va disukera ke wisik aze van vawadom vodjur lize lan alkakudjak vanmadawer. Tanoy ok toloy befoltik kabdueon ranyed, dem oliz bene epita. Letafa vawa is vamoef rujod is antiuca ke koredik ape blikes va brija koe kudjak, i bata kotcoba va skaltes is portaf alpoz tiaven gan trakura ke konak decitoy stolenik banlizo moolaniyis redur. Ant ludja arte zida koafisa va batakafa uja va pokolesa afida kaatoer.

Ksevafa komuca ke patectoy gan flancena uka dimzilisa va orikaf is lukoptaf afiz zo dear. Ke bat ksevaf mudor, aftafa uka ke taltsumeon batakafa uja is balfotaf nok ke lukrafo ricxo ludevon ice trutca anton divetid. Nekev bata kiblara, lingesik va koka kulaca is ksevafa gedruca me drasur, « va kseveem ke tuwava dunur voxe kastason gu tanoya ukinda, den tutamayan patectoy koplekur ». Malsaveson va lorukuzaf zeviandaks ke ukeem is kan sintafa konira ke kseveem, Levitan lajuskur. Ukinda trasiyina gan lingesik, va divfisa pestalera ke patectoy loeke gotud.

 Dere rupec 

 Stragela 

|style="vertical-align: top;"|

|}

Vladimirka (trutca ke Levitan)
Vladimirka (trutca ke Levitan)